寄張武子
作者：劉應時
朝代：宋

paragraphs: 霽月耿東南，流光浄如洗。
幽人懷夜光，掬水弄清泚。
春雲多態度，蒸縕出山麓。
舒卷無定蹤，形容勞遠目。
可人古錦囊，多乎斯二者。
造物發天藏，筆端妙陶冶。
我具擇法眼，僅得窺一斑。
恨無餐玉法，謾入藍田山。
別來歲月換，倏如飛鳥過。
升沉不足數，交誼果如何。
夜窗浥露氣，策策秋聲高。
假寐發永歎，念遠心忉忉。